b'\n_START_ARTICLE_\nStromae\n_START_SECTION_\nDjetinjstvo i po\xc4\x8deci karijere\n_START_PARAGRAPH_\nPaul Van Haver ro\xc4\x91en je u Bruxellesu, sin je belgijske majke i ruandskog oca. Njegov otac ve\xc4\x87inom je bio odsutan tijekom njegova djetinjstva, a 1994. ubijen je tijekom genocida u Ruandi. Njegova majka odgojila ga je u francuskoj zajednici u predgra\xc4\x91u Bruxellesa. S jedanaest godina, Van Haver je po\xc4\x8deo pokazivati interes za glazbu. Njegovo prvo iskustvo s glazbenom teorijom odvilo se dok je poha\xc4\x91ao Acad\xc3\xa9mie musicale de Jette gdje je studirao povijest glazbe i nau\xc4\x8dio svirati bubnjeve._NEWLINE_Godine 2000. pojavio se na sceni kao reper zvan Opmaestro, a kasnije je promijenio svoje umjetni\xc4\x8dko ime u Stromae (inverzija slogova od "Maestro", praksa poznatija kao verlan) te je pod tim imenom Van Haver postao uspje\xc5\xa1an._NEWLINE_S osamnaest godina, osnovao je rap skupinu Suspicion, zajedno s reperom J.E.D.I.-jem. Zajedno su producirali te izdali video za pjesmu "Faut que t\'arr\xc3\xaate le Rap...", ali se ubrzo rap duo razi\xc5\xa1ao. Tijekom studija u briselskoj filmskoj \xc5\xa1koli Institut national de radio\xc3\xa9lectricit\xc3\xa9 et cin\xc3\xa9matographie Stromae se odlu\xc4\x8dio potpuno koncentrirati na svoju glazbenu karijeru te je izdao svoj prvi EP, Juste un cerveau, un flow, un fond et un mic... (2007.). Sljede\xc4\x87e godine potpisao je \xc4\x8detverogodi\xc5\xa1nji ugovor s izdava\xc4\x8dkim ku\xc4\x87ama Because Music i Kiloma\xc3\xaetre.\n_START_SECTION_\nPrvi album i me\xc4\x91unarodni uspjeh\n_START_PARAGRAPH_\nTijekom 2009., Stromae je radio na francuskoj radio postaji NRJ u Bruxellesu. Tada\xc5\xa1nji glazbeni menad\xc5\xbeer radija, Vincent Verbelen, bio je impresioniran Stromaeovim prvim singlom, "Alors on danse" te ga je odlu\xc4\x8dio emitirati po prvi puta na NRJ-u. Vrlo pozitivnim odgovorom slu\xc5\xa1atelja te nekoliko javnih utjecajnih osoba, Stromae je postao poznat \xc5\xa1iroj publici. U samo nekoliko tjedana nakon objave na radiju, prodaja pjesme dovela ju je na poziciju broj jedan u Belgiji._NEWLINE_Ubrzo nakon toga, Vertigo Records, ogranak izdava\xc4\x8dke ku\xc4\x87e Mercury Records France (UMG), potpisao je sa Stromaeom ugovor za svjetsko licenciranje. Do svibnja 2010. godine "Alors on danse" dosegao je broj jedan u Belgiji, Francuskoj, Nizozemskoj, Gr\xc4\x8dkoj, Njema\xc4\x8dkoj, Austriji, Turskoj, \xc5\xa0vicarskoj, Italiji, Danskoj, Rumunjskoj i \xc4\x8ce\xc5\xa1koj. U rujnu iste godine Stromae je sura\xc4\x91ivao s ameri\xc4\x8dkim reperom Kanye Westom na remixu svoje hit pjesme. Glazbeni kriti\xc4\x8dar Molloy Woodcraft opisao ga je sljede\xc4\x87im rije\xc4\x8dima: "[Stromae] kombinira elektroni\xc4\x8dke synthove i beatove iz 90-ih s opu\xc5\xa1tenim nastupom koji ima zapanjuju\xc4\x87i efekt."_NEWLINE_Jedan je od deset dobitnika European Border Breakers Award 2011. godine. U velja\xc4\x8di 2011. njegov debitantski studijski album, Cheese, osvojio je nagradu za najbolji dance album na Victoires de la musique.\n_START_SECTION_\nRacine carr\xc3\xa9e\n_START_PARAGRAPH_\nPrvi singl "Papaoutai" s nadolaze\xc4\x87eg albuma digitalno je objavljen u svibnju 2013. godine. Pjesma je dospjela na prvo mjesto u Belgiji i Francuskoj te unutar top deset u nekoliko europskih dr\xc5\xbeava. "Papaoutai" je postala najprodavanija pjesma u Belgiji u 2013. godini._NEWLINE_Sljede\xc4\x87i singl, "Formidable", izdan u lipnju iste godine, postao je njegova najuspje\xc5\xa1nija pjesma nakon "Alors on danse" iz 2009. U tjednu objave, dospio je na broj jedan u Belgiji i Francuskoj._NEWLINE_U kolovozu 2013. godine objavio je svoj drugi studijski album Racine carr\xc3\xa9e koji je dostigao multiplatinastu nakladu u Belgiji, Francuskoj i \xc5\xa0vicarskoj._NEWLINE_U studenom 2013. osvojio je nagradu za najboljeg belgijskog glazbenika na MTV Europe Music Awards.'